AIŠKINAMASIS RAŠTAS

Dėl uždarosios akcinės bendrovės Molėtų autobusų parko 2017 m. finansinių ataskaitų rinkinio tvirtinimo ir pelno (nuostolių) paskirstymo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB Molėtų autobusų parke (toliau – Bendrovė) valdo 10059 (100 proc.) paprastąsias vardines 28,96 euro vertės akcijas, kurių nominali vertė 291308,64 euro.

Vadovaudamasi Lietuvos Respublikos akcinių bendrovių įstatymo 34 straipsnio 9 dalimi, UAB Molėtų autobusų parko valdyba 2018 m. balandžio 13 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2017 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus išvada: finansinės ataskaitos visais reikšmingais atžvilgiais teisingai pateikia Bendrovės 2017 m. gruodžio 31 d. finansinę padėtį ir tą dieną pasibaigusių metų finansinės veiklos rezultatus ir pinigų srautus pagal verslo apskaitos standartus, priimtus taikyti Europos Sąjungoje.

 2017 metų pradžioje Bendrovė turėjo 45 652 eurų nuostolius, ataskaitiniais finansiniais metais gavo 717 eurų pelną. Nepaskirstytinieji nuostoliai ataskaitinių finansinių metų pabaigoje – 44 935 eurai – perkeliami į 2018 metus. Savivaldybės dotacija 2017 metais nuostoliams dengti – 185,0 tūkst. eurų.

1. metams Bendrovei nustatyti tikslai ir jų įvykdymo rezultatai:
2. Planuojamas ūkinės veiklos rezultatas – 3250 eurų nuostolis. Siekti, kad nebūtų patirtas nuostolis. Bendrovės ataskaitinių metų veiklos rezultatas – 737 Eur pelnas.
3. Įsigyti 2-3 autobusus. Bendrovės lėšomis už 22900 Eur buvo įsigytos dvi transporto priemonės: 53 sėdimų vietų autobusas „Setra S 315 UL“ ir 9 sėdimų vietų lengvasis automobilis (mikroautobusas) „VW Transporter“.
4. Atlikti autobusų stoties pastato ir inžinerinės infrastruktūros statinių remontą. Buvo atlikti autobusų stoties pastato ir inžinerinės infrastruktūros atnaujinimo darbai. Atliktų darbų vertė – 22 tūkst. eurų.
5. Koreguoti Bendrovės valdymo struktūrą ir sumažinti darbuotojų skaičių – ne mažiau kaip 1,5 etato. 2017 metais darbuotojų skaičius sumažintas 1,25 etato.
6. Atsižvelgiant į keleivių srautus, koreguoti tolimojo susisiekimo maršrutų skaičių. 2017 m. buvo nutraukti 8 tolimojo susisiekimo reisai.

Bendrovės 2017 metų veikla vertinama patenkinamai.

2018 metams Bendrovei suformuoti tokie tikslai:

1. Planuojamas ūkinės veiklos rezultatas – 7290 eurų nuostolis. Į išlaidas įskaičiuotas planuojamas infrastruktūros remontas – apie 20,0 tūkst. Eur;
2. Efektyvinti Bendrovės darbą, racionaliai naudojant transporto priemones keleivių vežimui;
3. Atlikti apie 1500 m2 asfalto dangos remonto darbus autobusų stoties teritorijoje;
4. Užtikrinti ritmingą ir saugų keleivių pervežimą;
5. Ieškoti galimybių transporto nuomai ir išlaikyti specialųjį maršrutą į UAB „Intersurgical;
6. Tęsti stebėsenos sistemos įrengimą ir stebėsenos autobusams įgyvendinimą.

Parengto sprendimo projekto tikslas – patvirtinti Bendrovės 2017 m. audituotą metinių finansinių ataskaitų rinkinį, paskirstyti 2017 m. pelną (nuostolius), pakeisti įstatus, vykdant Lietuvos Respublikos akcinių bendrovių įstatymo 37-1 straipsnio nuostatas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 3 dalies 9 punktas, 48 straipsnio 2 dalis;

Lietuvos Respublikos akcinių bendrovių įstatymo 4 straipsnio 10 dalimi 20 straipsnio 1 dalies 1, 10, 11 punktai, 24 straipsnio 1 dalis, 58 straipsnio 2 dalis, 59 straipsnio 1 ir 2 dalys;

[**Lietuvos Respublikos įmonių finansinės atskaitomybės įstatymo**](http://litlex.molsav.lt/LL.DLL?Tekstas=1?Id=50885&Zd=%C1MONI%D8%2BFINANSIN%CBS%2BATSKAITOMYB%CBS%2B%C1STATYMAS&BF=4#0txt) 20 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius metinių finansinių ataskaitų rinkinį kartu su Bendrovės metiniu pranešimu ir auditoriaus išvada per 30 dienų nuo eilinio visuotinio akcininkų susirinkimo pateikia Juridinių asmenų registro tvarkytojui ir per du mėnesius Akcinių bendrovių įstatymo nustatyta tvarka įregistruoja Juridinių asmenų registre pakeistus ir pasirašytus Bendrovės įstatus.